歸宗道中
作者：釋道潜
朝代：宋

paragraphs: 朝日未出海，杖藜適松門。
老樹暗絕壁，蕭條聞哀猨。
迤邐轉谷口，悠悠見前村。
農夫爭道來，聒聒更笑喧。
數辰競一墟，邸店如雲屯。
或携布與楮，或驅雞與㹠。
縱橫箕箒材，瑣細難具論。
老翁主貿易，俯仰衆所尊。
區區較尋尺，一一手自翻。
得無筋力疲，兩鬢埋霜根。
吾鄉東南會，百貨常源源。
金鐶衣短後，群奴列崑崙。
通衢旅犀象，顛倒同籬藩。
鮫綃與翡翠，觸目亦已繁。
少壯供所役，耆年臥高軒。
翁今處窮獨，未易聽我言。
且當具鹽米，歸家飯兒孫。